**Ordensreglement for HTG-U,  
Haugesund Toppidrettsgymnas Ungdomsskole AS**

Med hjemmel i i lov av 4.juli 2003 nr. 84 om frittstående skoler med rett til statstilskudd friskolelova, sist revidert 01.08.2018, §3-9 og §3-10.

Ordensreglementet er fastsatt av styret ved skolen den 12.11.2018 iht. §5-2 bokstav d i friskolelova.

**INNHOLDSFORTEGNELSE**

[1. Formål 2](#_Toc529781729)

[2. Virkeområde 2](#_Toc529781730)

[3. Elevenes rettigheter 2](#_Toc529781731)

[4. Elevenes plikter 2](#_Toc529781732)

[5. Regler for orden 2](#_Toc529781733)

[6. Regler for oppførsel 3](#_Toc529781734)

[7. Sanksjoner 3](#_Toc529781735)

[8. Saksbehandling 4](#_Toc529781736)

[9. Ikrafttredelse 4](#_Toc529781737)

Formål

Skolemiljøet på HTG-U skal være preget av forutsigbarhet, samarbeid, trivsel, respekt og medansvar. Formålet med ordensreglementet er å bidra til utviklingen av sosiale ferdigheter og bygging av positive relasjoner mellom elevene, og mellom elevene og skolens ansatte.

Reglene skal bidra til å skape et trygt og godt skolemiljø, god undervisning og et godt læringsmiljø.   
Reglene skal klargjøre hva elevene kan og ikke kan gjøre på skolen, og hva som skjer hvis reglene brytes og si noe om saksbehandlingen når reglene brytes.

# Virkeområde

Reglementet gjelder for elever som etter søknad er tatt inn ved HTG-U. Reglementet gjelder i skoletiden både i timer og i friminutt, og ellers når elevene oppholder seg på skolens område, og ved aktiviteter i skolens regi på andre steder.

Også det som skjer i det digitale rom på skolens intranett, undervisningssystem er m.m. vil omfattes av ordens- og oppførselsreglement.

# Elevenes rettigheter

Elevene har rett til å ha et fysisk og psykososialt miljø som fremmer helse, trivsel og læring. Elevene har en rett til å bli behandlet med respekt og omtanke, og har en tilsvarende plikt til å behandle andre med respekt og omtanke. HTG-U skal følge opp dersom eleven ikke får oppfylt sin rett eller misligholder sine plikter.

# Elevenes plikter

Elevene plikter å følge opp reglene som er nedfelt i ordensreglementet.

# Regler for orden

Elevene skal vise alminnelig god orden

* Møte presist og forberedt til opplæringen, og ha med nødvendig utstyr
* Være deltagende i undervisningssituasjonen
* Gi melding, via foresatte/Visma, om fravær så snart det er praktisk mulig
* Gjøre arbeid hjemme som er avtalt, og overholde frister
* Bruke digitale verktøy/media utelukkende etter avtale med lærer
* Holde orden på eget utstyr, og/eller utstyr som eleven disponerer på skolen
* Behandle andres eiendeler med respekt
* Holde seg innenfor det området som blir bestemt til å være uteområdet
* Opptre høflig og unngå dårlig språk

# Regler for oppførsel

Elevene skal vise alminnelig god oppførsel

* Behandle medelever, ansatte og andre som elevene møter i skolehverdagen med respekt, omtanke og toleranse uansett kjønn, nasjonalitet, religion, livssyn, seksuell orientering m.m.
* Bidra til et positivt klasse- og læringsmiljø.
* Holde arbeidsro i undervisningen.
* Rette seg etter beskjeder fra skolens ansatte.
* Følge skolens regler for fravær.
* Ta godt vare på skolens eiendeler.
* Bare bruke mobiltelefon eller annet elektronisk utstyr i samråd med lærer. Utenom dette er mobiltelefonen låst inn i mobilhotellet.
* Vise nettvett og følge skolens regler for bruk av digitalt utstyr.
* Oppholde seg på skolen sitt område.

Oppførsel som ikke aksepteres

* Forstyrre og lage uro i undervisningen.
* Å opptre på en måte som kan oppfattes respektløs
* Å bruke mobiltelefon i skoletiden uten avtale.
* Å fuske eller forsøke å fuske.
* Å ha med eller bruke tobakk eller snus.
* Å ha med, bruke eller være påvirket av alkohol, narkotika eller andre rusmidler.
* Mobbing.
* Hærverk.
* Å utøve eller true med fysisk vold.
* Å ha med eller benytte farlige gjenstander som f.eks. kniv, våpen av ulike slag, laserpenn

# Sanksjoner

Med hjemmel i kap.3 forskrift til friskoleova, § §3-5 og 3-7 om vurdering med karakter i orden og oppførsel, og friskolelova § 3-10 om bortvisning av elever.

* Muntlig tilbakemelding til elev, og foresatte, i de tilfeller der det er nødvendig.
* Skriftlig melding til foresatte.
* Innsjekk/utsjekk på kontoret før og etter undervisning
* Innskrenket uteområde
* Nedsatt karakter i orden eller oppførsel. Dersom eleven står i fare for å få nedsatt karakter skal eleven og foresatte ha skriftlig varsel.
* Gjensitting før eller etter skoletid. Gjensittingstid skal stå i forhold til bruddet, og ha et formål.
* Tilstedeværelse på skolen utenom skoletid for samtale, eller for å rette opp skader som eleven er ansvarlig for
* Eleven kan risikere alternativt opplegg i perioder hvor resten av gruppen reiser på treningsleir.
* Beslagleggelse av uønskede gjenstander. Ulovlige gjenstander overleveres politiet. Andre beslaglagte gjenstander tilbakeleveres til eleven eller elevens foresatte.
* Bortvisning fra undervisning i inntil to timer. Læreren kan utvise en elev fra egen undervisning i en opplæringsøkt, avgrenset til to timer. Rektor vedtar bortvisning utover to timer etter å ha rådført seg med elevens lærere. Eleven og foresatte har rett til å uttale seg i bortvisningssaker. Andre tiltak og sanksjoner skal være vurdert først.
* Bortvisning for inntil tre dager ved enkeltvedtak av rektor. Etter reglene forvaltningsloven § 2 kan dette påklages til fylkesmannen.
* Krav om erstatning jf. Skadeerstatningsloven § 1-1 og §1-2, andre ledd erstatning fra foresatte.

# Saksbehandling

Behandlingen av brudd på ordensreglementet følger reglene i friskolelova §3-9 og §3-10, og saksbehandlingsreglene i forvaltningsloven §2, enkeltvedtak.

Ved avgjørelse skal følgende saksbehandlingsregler uansett gjelde:

* Skolen plikter å påse at saken er så godt opplyst som mulig, og avgjørelsen skal treffes på et grunnlag som er forsvarlig etter sakens art og karakter. I vurderingen skal det tas hensyn til elevens forutsetninger.
* Til vanlig skal det ikke legges avgjørende vekt på enkelthendelser; unntaket er dersom enkelthendelsen er særlig klanderverdig eller grov.
* Før alle typer alvorlige refsingstiltak iverksettes, har elevene krav på å forklare seg muntlig overfor den/de som skal fatte vedtaket. Eleven har i møte med skolen rett til å ha med seg en person. Vedtaket skal begrunnes.
* Begrunnelsen skal gis samtidig med underretning om avgjørelsen til eleven, med mindre særskilte forhold vanskeliggjør dette. Begrunnelsen kan gis muntlig, men ved enkeltvedtak og eventuelt andre avgjørelser av særskilt betydning, skal begrunnelsen gis skriftlig.
* Elevens foresatte skal få informasjon om sakens innhold og avgjørelsen som skolen har fattet. Ved alvorlige overtredelser bør informasjon så vidt mulig gis *før* eventuelt tiltak iverksettes. Ved mindre alvorlige overtredelser skal informasjon senest gis så snart som mulig etter hendelsen.

# Ikrafttredelse

Ordensreglementet for HTG-U trer i kraft ved oppstart av skolen.